दलित उत्पीड़न एवं भेदभाव की घटनाएं और इनकी प्रतिक्रिया एक व्यापक रुझान की तरफ इशारा कर रही है। पूरे देश में दलितों और सवर्णों के बीच सामाजिक संघर्ष की उपस्थिति उत्पन्न हो रही है। उना घटना के पश्चात जिस प्रकार मृत मवेशियों को जिला अधिकारी कार्यालय परिसर में फेंक दिया गया एवं सीवर में घुस कर सफाई न करने का संकल्प लिया गया, स्पष्ट है कि दलित अब उत्पीड़न सहने को तैयार नहीं हैं। दूसरी तरफ, सवर्णों के मन में दलितों के प्रति घृणा व बहिष्कार का भाव कूट-कूट कर भरा है जो अनुकूल अवसर मिलते ही बर्बर और अमानवीय घटनाओं के रूप में सामने आता है। संघ परिवार हिन्दू राष्ट्र स्थापित करना चाहता है जिसमें सामाजिक व आर्थिक व्यवस्था वर्ण व्यवस्था के सिद्धान्तों के अनुरूप चलाई जाएगी। वर्ण व्यवस्था में दलित अपवित्र कार्य करने के लिए बाध्य होंगे और काम के बदले पारिश्रमिक मांगने का उन्हें कोई अधिकार नहीं होगा। जूठन उनका भोजन होगा। सवर्ण संघ परिवार के इसी रामराज्य में अपना स्वर्णिम भविष्य देख रहे हैं। संघ परिवार का गुजरात मॉडल और कुछ नहीं, केवल वर्ण व्यवस्था को पुनर्स्थापित करने का प्रयास है।